DA Den Europæiske Unions Tidende CE 88/254

(2004/C 88 E/0259)

SKRIFTLIG FORESPØRGSEL E-0943/04

af Cristiana Muscardini (UEN) til Kommissionen

(26. marts 2004)

Om: Forskningsprogram og multipel sklerose

Årsagerne til multipel sklerose er stadig overvejende ukendte, også selv om det menes, at denne sygdom skyldes en kombination af genetiske, miljømæssige og immunologiske faktorer.

En sammenholdning af disse forskellige faktorer kunne muligvis være en måde til at undersøge årsagerne til denne sygdom på, som 400 000 personer — ifølge European Multiple Sclerosis Platform — har fået diagnosticeret i EU. I Europa-Parlamentets beslutning af den 18. december 2003 (A5-0451/2003 — P5_TA(2003)0601) opfordres der til at »øge de økonomiske ressourcer, der er til rådighed til forskning i multipel sklerose inden for Den Europæiske Union, samt forbedre forskningsprojekternes indbyrdes komplementaritet i lyset af, at sygdommen menes at være forårsaget af en kombination af faktorer«.

1. Mener Kommissionen ikke, at det i det næste rammeprogram for forskning vil være nødvendigt at referere specifikt til hjernelidelser og især til multipel sklerose — inden for rammerne af neurodegenerative patologier?

2. Mener Kommissionen ikke, at dette bør være en af de prioriterede målsætninger i det 7. rammeprogram — i betragtning af, at det 6. program ikke har formået at løse opgaven med at integrere problemerne vedrørende invaliditet i EU's politik og i betragtning af, at forskningsniveauet i EU inden for invaliditet og sygdomme som multipel sklerose rent faktisk er drastisk forringet?

Svar afgivet på Kommissionens vegne af Philippe Busquin

(28. april 2004)

Kommissionen gør opmærksom på, at grundforskning og klinisk forskning i hjernesygdomme og navnlig neurodegenerative sygdomme, herunder multipel sklerose (MS), er et vigtigt indsatsområde under det sjette rammeprogram. Navnlig er der i forbindelse med de første to af de fire forslagsindkaldelser, der er planlagt for delområderne »Bekæmpelse af vigtige sygdomme« og »Anvendelse af viden og teknologi inden for genomforskning og bioteknologi på sundhedsområdet« under det udvalgte forskningstema »Biologiske videnskaber, genomforskning og bioteknologi i sundhedens tjeneste« allerede indkaldt forslag til integrerede projekter og ekspertisenet vedrørende en række aspekter af neurodegenerative hjernesygdomme og nye behandlingsmetoder: »Proteinaggregeringens rolle og mekanismer i neurodegenerative sygdomme — integrerede projekter«, »Molekylære mekanismer i neural degeneration — ekspertisenet,«»Stamceller og nervesystemet — ekspertisenet«, »Nyskabende behandlingsmidler til neurodegenerative sygdomme i CNS og PNS — integrerede projekter«. Den tredje forslagsindkaldelse, der i øjeblikket er ved at blive drøftet, vil muligvis også omfatte emner, der er særdeles relevante for MS.

Desuden undersøger Kommissionen (Generaldirektoratet for Sundhed og Forbrugebeskyttelse) som led i 2004-indkaldelsen af forslag under programmet for folkesundhed muligheden for at tage imod forslag til en europæisk undersøgelse af situationen med hensyn til neurodegenerative sygdomme, herunder MS, med henblik på at vurdere disse sygdommes epidemiologiske betydning og deres følger for sundhedssystemet. Der vil muligvis kunne iværksættes et udbud i 2005 vedrørende dette emne, hvis der ikke indkommer nogen forslag i 2004.

Yderligere oplysninger om indkaldelser, programmer og udvalgte projekter findes på følgende websteder:

— (http://fp6.cordis.lu/fp 6/home.cfm)

— (http://europa.eu.int/comm/research/fp6/firstcallresult_en.html)

— (http://europa.eu.int/comm/health/ph_programme/howtoapply/how_to_apply_en.htm);

Kommissionen betragter disse aktiviteter under det sjette rammeprogram som et væsentligt bidrag til den sundhedsforskning, der har til formål at nå til en bedre forståelse og behandling af neurodegenerative sygdomme såsom MS. Hvad angår det syvende rammeprogram, er Kommissionen i færd med at fastlægge det grundlag, som dette program skal hvile på, som led i en meddelelse om de finansielle overslag for 2006-2013. I de efterfølgende drøftelser om indholdet af det syvende rammeprogram vil Kommissionen tage behørigt hensyn til relevante aspekter af sundhedsforskning, der udspringer af det sjette rammeprogram, såvel som vigtige spørgsmål om folkesundhed.